

**GRADSKO VIJEĆE**  ***P R I J E D L O G***

KLASA:021-01/21-01/11

URBROJ:2186/18-02/1-21-1

Ludbreg, 09. prosinca 2021.

Na temelju članka 9. stavka 2. Zakona o savjetima mladih («Narodne novine» broj 41/14), članka 34. Statuta Grada Ludbrega («Službeni vjesnik Varaždinske županije» br. 12/21) te članka 6. Odluke o osnivanju Savjeta mladih Grada Ludbrega («Službeni vjesnik Varaždinske županije» br.42/14) Gradsko vijeće Grada Ludbrega na 5. sjednici održanoj dana 09. prosinca 2021. godine, **d o n o s i**

## Z A K LJ U Č A K

**o objavi javnog poziva za predlaganje kandidata**

**za članove i zamjenike članova Savjeta mladih Grada Ludbrega**

**I.**

Pokreće se postupak izbora članova i zamjenika članova Savjeta mladih Grada Ludbrega objavom javnog poziva za predlaganje kandidata za članove i zamjenike članova Savjeta mladih Grada Ludbrega.

**II.**

Javni poziv za predlaganje kandidata za članove i zamjenike članova Savjeta mladih Grada Ludbrega objaviti će se na službenoj web stranici Grada Ludbrega i na Radio Ludbregu.

**III.**

Tekst javnog poziva za predlaganje kandidata za članove i zamjenike članova Savjeta mladih Grada Ludbrega sastavni je dio ovog zaključka.

**IV.**

Ovaj zaključak stupa na snagu danom donošenja.

Predsjednik

Gradskoga vijeća:

Darko Jagić



**GRADSKO VIJEĆE**

KLASA:021-01/21-01/11

URBROJ:2186/18-02/1-21-2

Ludbreg, 09. prosinca 2021.

Na temelju članka 10. stavka 2. Zakona o savjetima mladih («Narodne novine» broj 41/14) te članka 6. Odluke o osnivanju Savjeta mladih Grada Ludbrega («Službeni vjesnik Varaždinske županije» br.42/14) Gradsko vijeće Grada Ludbrega **o b j a v lj u j e**

**JAVNI POZIV**

za predlaganje kandidata za članove i zamjenike članova

Savjeta mladih Grada Ludbrega

**I.**

Pokreće se postupak izbora članova i zamjenika članova Savjeta mladih Grada Ludbrega (u daljnjem tekstu: Savjet mladih).

Savjet mladih je savjetodavno tijelo Gradskog vijeća Grada Ludbrega osnovano s ciljem promicanja i zagovaranja prava, potreba i interesa mladih Grada Ludbrega.

**II.**

U Savjet mladih mogu biti birane osobe s prebivalištem ili boravištem na području Grada Ludbrega koji u trenutku podnošenja kandidatura za članstvo u Savjetu mladih imaju od navršenih petnaest (15) do navršenih trideset (30) godina života.

**III.**

Savjet mladih ima pet (5) članova uključujući predsjednika i zamjenika predsjednika Savjeta.

**IV.**

Kandidate za članove Savjeta mladih i njihove zamjenike temeljem ovog poziva ističu udruge koje su sukladno statutu ciljano i prema djelatnostima opredijeljene za rad s mladima i za mlade, učenička vijeća, studentski zborovi, podmladci političkih stranaka, sindikalnih ili strukovnih organizacija i neformalne skupine mladih sa sjedištem na području Grada Ludbrega.

Kada je predlagatelj kandidature neformalna skupina mladih, ona mora biti skupina od najmanje 20 mladih.

Ovlašteni predlagatelji kandidatura iz stavka 2. ovoga članka dužni su prilikom isticanja kandidatura za članove Savjeta mladih predložiti i zamjenika za svakog kandidata za člana Savjeta mladih.

**V**.

Ovlašteni predlagatelji iz točke IV. ovog javnog poziva dužni su svoje prijedloge dostaviti na propisanom obrascu koji će biti objavljen uz javni poziv na službenoj web stranici Grada Ludbrega, a koji sadržava:

-naziv, sjedište i adresu ovlaštenog predlagatelja,

-ime i prezime kandidata i zamjenika kandidata, datum i godinu rođenja, adresu prebivališta ili boravišta,

-izjavu o prihvaćanju kandidature za člana i zamjenika člana,

-izjavu da su kandidati predloženi u skladu s aktima predlagatelja.

Pisano obrazloženje prijedloga kandidature mora sadržavati:

-podatke o kandidatu i zamjeniku kandidata (škola, fakultet, veleučilište koje pohađa, završeno obrazovanje i zaposlenje, odnosno radno mjesto i poslodavac),

-dosadašnje aktivnosti, interesi i druge karakteristike kandidata i zamjenika kandidata.

**VI.**

Pisane i obrazložene kandidature podnose se Odboru za izbor i imenovanja Gradskoga vijeća u roku od 15 dana od dana objave javnog poziva na službenoj web stranici Grada Ludbrega.

**VII.**

Odbor za izbor i imenovanja nakon zaprimanja kandidatura za članove i zamjenike članova Savjeta mladih obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava sastavlja Izvješće o provjeri formalnih uvjeta i utvrđuje popis važećih kandidatura.

Nepravovremeni i nepotpuni prijedlozi neće se uzeti u razmatranje.

**VIII.**

Izvješće o provjeri formalnih uvjeta i Popis važećih kandidatura dostavljaju se Gradskom vijeću Grada Ludbrega te se objavljuju na službenoj web stranici Grada Ludbrega.

**IX.**

Gradsko vijeće na prvoj sjednici nakon objave Popisa važećih kandidatura raspravlja o Izvješću o provjeri formalnih uvjeta i s Popisa važećih kandidatura za članove i zamjenike članova Savjeta mladih tajnim glasovanjem bira članove i zamjenike članova Savjeta mladih.

**X.**

Rezultati izbora za članove i zamjenike članova Savjeta mladih objavljuju se na službenoj web stranici Grada Ludbrega.

Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta mladih saziva predsjednik Gradskoga vijeća i njome predsjeda do izbora predsjednika Savjeta mladih.

Savjet mladih konstituiran je izborom predsjednika Savjeta mladih.

Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova.

**XI.**

Članovi Savjeta mladih i njihovi zamjenici biraju s na razdoblje od 3 (tri) godine.

Mandat zamjenika člana Savjeta mladih vezan je uz mandat člana Savjeta mladih. Mandat zamjenika člana prestaje prestankom mandata člana Savjeta mladih.

**XII.**

Prijedlozi kandidatura dostavljaju se u zatvorenoj omotnici na adresu Grada Ludbrega, Trg Svetog Trojstva 14 uz naznaku „Javni poziv za kandidaturu u Savjet mladih Grada Ludbrega.

Predsjednik

Gradskoga vijeća

Grada Ludbrega:

Darko Jagić

**O B R A Z L O Ž E NJ E**

Gradsko vijeće Grada Ludbrega na svojoj 10. sjednici održanoj dana 26. rujna 2014. godine donijelo je Odluku o osnivanju Savjeta mladih Grada Ludbrega, a sukladno odredbama novog Zakona o savjetima mladih.

Savjet mladih je savjetodavno tijelo Gradskog vijeća Grada Ludbrega osnovano s ciljem promicanja i zagovaranja prava, potreba i interesa mladih Grada Ludbrega.

Člankom 6. Odluke utvrđeno je da postupak izbora članova Savjeta mladih i njihovih zamjenika pokreće Gradsko vijeće javnim pozivom za isticanje kandidature koji se objavljuje na službenoj web stranici Grada Ludbrega i u lokalnom javnom glasilu.

Kandidate za članove i zamjenike članova Savjeta mladih mogu isticati udruge koje su sukladno statutu ciljano i prema djelatnostima opredijeljene za rad s mladima i za mlade, učenička vijeća, studentski zborovi, podmladci političkih stranaka, sindikalnih ili strukovnih organizacija i neformalne skupine mladih sa sjedištem na području Grada Ludbrega.

Prijedlozi kandidata za članove Savjeta mladih podnose se u pisanom obliku i na propisanom obrascu s prilozima Odboru za izbor i imenovanja u roku od 15 dana od dana objave na službenoj web stranici Grada Ludbrega.

S obzirom da je dosadašnjim članovima i zamjenicima prestao trogodišnji mandat na koji su bili izabrani potrebno je provesti postupak za izbor novih članova i zamjenika članova ovog radnog tijela.

Slijedom svega naprijed navedenog predlaže se donošenje Zaključka u predloženome tekstu kao i objava javnog poziva koji čiji sastavni dio predmetnog Zaključka.